Diari Oficial de la Generalitat Valenciana


Sumari del DOGV 4253, del 21-05-2002 (2002/5148)

RESOLUCIÓ de 8 de maig de 2000, del director de l'Entitat Pública de Transport Metropolità de València, per la qual s'establixen regles relatives a la vigència i renovació del carnet de taxista de l'Àrea de Prestació Conjunta de València.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4253

Data del DOGV
:   21-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5148


Data del document
:   08-05-2002

Organisme emissor
:   Entitat Pública de Transport Metropolità de València

Tipus de document
:   Resolució

Correcció d'errades

 Descriptors 

:   * Entitat Pública de Transport Metropolità de València
    * València
    * permís de conducció
    * automòbil
    * transport de viatgers
    * transport públic
    * metròpoli
    * taxi

RESOLUCIÓ de 8 de maig de 2000, del director de l'Entitat Pública de Transport Metropolità de València, per la qual s'establixen regles relatives a la vigència i renovació del carnet de taxista de l'Àrea de Prestació Conjunta de València. [2002/Q5148]
  
La Resolució de 30 de març de 1998, de la Direcció General de Transports, regula les bases de les proves per a l'obtenció del carnet de conductor de taxi de les àrees de prestació conjunta existents a la Comunitat Autònoma Valenciana. En l'article 3 s'aprova el procediment per a l'expedició i la renovació dels carnets de conductor de taxi de les àrees de prestació conjunta, tal com s'indica en l'annex V de la resolució. El dit annex preveu en la lletra A) un període de validesa dels carnets per un termini de cinc anys naturals, comptadors des de l'últim dia de l'any corresponent al d'aprovació de la prova de capacitació o de l'última renovació. Així mateix, els apartats 2 i 3 de la lletra B) de l'annex V, preveuen un termini per a la presentació de sol·licituds de renovació, i disposa la caducitat automàtica si no es sol·licita aquella en el termini indicat.
  
L'Entitat Pública de Transport Metropolità de València, en l'exercici de les competències de la Generalitat Valenciana en matèria de gestió administrativa del taxi que recentment li han sigut descentralitzades, introduïx algunes modificacions en els procediments de gestió relacionats amb el taxi, en nom d'agilitar encara més els tràmits. Amb este mateix objecte, s'ha considerat oportú modificar el procediment de renovació a què abans s'ha fet referència, i possibilitar la presentació de sol·licituds simultàniament amb les del visat. Raons d'eficàcia aconsellen igualment ajustar al calendari assenyalat les sol·licituds de renovació de carnets de tots els titulars, amb independència que ho siguen o no d'una autorització de l'Àrea de Prestació Conjunta de València.
  
Per a fer coincidir la data de presentació de sol·licituds de pròrroga amb el calendari del visat, es fa necessari adoptar una sèrie de mesures, sintetitzables en l'establiment, al costat de la regla general de vigència, de modulacions a esta última, necessàries ja que la data de l'expedició del carnet de taxista de l'Àrea de Prestació Conjunta de València no coincidirà amb aquell calendari en la majoria dels casos. Tal situació exigix un règim transitori que respectant, per descomptat, el període normal de vigència de cinc anys, amplie el dit període segons les distintes situacions que es presenten en la pràctica.
  
Per tot això, escoltat el Consell d'Operadors del Taxi, en la sessió de 30 d'abril de 2002, i fent ús de les atribucions conferides per l'article 23 dels Estatuts de l'Entitat Pública de Transport Metropolità de València, aprovats per Acord del Consell de la Generalitat Valenciana, de 5 d'octubre de 2001, resolc:
  
Primer. Vigència del carnet
  
1. El carnet de taxista de l'Àrea de Prestació Conjunta de València tindrà un període de vigència de cinc anys. La vigència del carnet de taxista de l'Àrea de Prestació Conjunta de València serà prorrogable pel mateix període, a sol·licitud de l'interessat i en la forma establida en el número segon d'esta resolució.
  
2. No obstant el que disposa l'apartat anterior del present número, la vigència de la primera expedició del carnet s'amplia a l'any immediatament següent a aquell en què finalitza el període a què es referix l'apartat 1 d'este número i fins al mes que corresponga sol·licitar la primera sol·licitud de pròrroga d'acord amb el calendari previst en el número segon d'esta resolució. Per a la primera i successives pròrrogues que puguen ser, si és procedent, sol·licitades serà d'aplicació el termini de vigència estipulat en l'apartat 1 del present número.
  
A estos efectes, per primera expedició s'entendrà la que es realitza a favor del titular immediatament després de la superació de les proves de capacitació corresponents i realitzades amb posterioritat a l'entrada en vigor de la present resolució.
  
Segon. Presentació de sol·licituds de pròrroga
  
1. Els titulars del carnet de conductor de taxi en l'Àrea de Prestació Conjunta de València presentaran la sol·licitud de pròrroga d'acord amb el calendari següent:
  
Els titulars el número d'identificació fiscal dels quals acabe en 1, entre el primer dia i l'últim dia hàbils del mes de gener, estos dos inclusivament.
  
Els titulars el número d'identificació fiscal dels quals acabe en 2, entre el primer dia i l'últim dia hàbils del mes de febrer, estos dos inclusivament.
  
Els titulars el número d'identificació fiscal dels quals acabe en 3, entre el primer dia i l'últim dia hàbils del mes de març, estos dos inclusivament.
  
Els titulars el número d'identificació fiscal dels quals acabe en 4, entre el primer dia i l'últim dia hàbils del mes d'abril, estos dos inclusivament.
  
Els titulars el número d'identificació fiscal dels quals acabe en 5, entre el primer dia i l'últim dia hàbils del mes de maig, estos dos inclusivament.
  
Els titulars el número d'identificació fiscal dels quals acabe en 6, entre el primer dia i l'últim dia hàbils del mes de juny, estos dos inclusivament.
  
Els titulars el número d'identificació fiscal dels quals acabe en 7, entre el primer dia i l'últim dia hàbils del mes de juliol, estos dos inclusivament.
  
Els titulars el número d'identificació fiscal dels quals acabe en 8, entre el primer dia i l'últim dia hàbils del mes de setembre, estos dos inclusivament.
  
Els titulars el número d'identificació fiscal dels quals acabe en 9, entre el primer dia i l'últim dia hàbils del mes d'octubre, estos dos inclusivament.
  
Els titulars el número d'identificació fiscal dels quals acabe en 0, entre el primer dia i l'últim dia hàbils del mes de novembre, estos dos inclusivament.
  
2. No es tramitarà cap sol·licitud de pròrroga presentada amb antelació al mes que corresponga d'acord amb el que establix l'apartat anterior, sense perjuí, per descomptat, de la sol·licitud d'expedició de duplicats.
  
3. En el cas de no presentar-se la sol·licitud de pròrroga transcorregut l'últim dia del mes en què corresponga d'acord amb l'apartat primer del present número, el carnet caducarà automàticament, i se'n podrà obtindre un nou després de la superació prèvia de les proves corresponents.
  
DISPOSICIÓ TRANSITÒRIA
  
Amb l'objecte d'adequar la renovació dels carnets en vigor expedits amb anterioritat a l'entrada en vigor d'esta resolució, així com els que havien de ser objecte de renovació durant l'any 2002 i els que estiguen pendents d'expedició, s'establixen les regles següents:
  
Primera
  
Els carnets de taxista de l'Àrea de Prestació Conjunta de València per als quals no s'haguera presentat la sol·licitud de pròrroga entre els dies 1 i 30 d'abril de l'any 2002 i que corresponia presentar de conformitat amb allò que s'ha disposat per l'apartat B.2 de la lletra B) de l'annex V de la Resolució de 30 de març de 1998, de la Direcció General de Transports, s'entendran que continuen estant en vigor fins a l'any 2003. La finalització del període de vigència així ampliat s'entendrà referida a l'últim dia del mes en què d'acord amb el que preveu l'apartat 1 del número segon d'esta resolució corresponga presentar la sol·licitud de pròrroga. En el cas de no presentar-se la dita sol·licitud en el termini establit el carnet caducarà automàticament.
  
Segona
  
Als titulars del carnet de taxista de l'Àrea de Prestació Conjunta de València que hagueren presentat, per correspondre'ls, la sol·licitud de pròrroga entre els dies 1 i 30 d'abril de l'any 2002 de conformitat amb allò que s'ha disposat per l'apartat B.2 de la lletra B) de l'annex V de la Resolució de 30 de març de 1998, de la Direcció General de Transports, els serà expedit un carnet amb el període de vigència a què es referix l'apartat 2 del número primer de la present resolució. Les successives pròrrogues s'ajustaran al període de vigència previst en l'apartat 1 del número primer d'esta resolució.
  
Tercera
  
La vigència dels restants carnets en vigor expedits amb antelació a l'entrada en vigor d'esta resolució, queda ampliada fins a l'any immediatament següent a aquell en què finalitza el període de vigència que s'haja fet constar en estos. La finalització del període de vigència així ampliat s'entendrà referida a l'últim dia del mes en què d'acord amb el que preveu l'apartat 1 del número segon d'esta resolució corresponga presentar la sol·licitud de pròrroga. En el cas de no presentar-se en el termini establit el carnet caducarà automàticament.
  
Quarta
  
Quan això siga possible, la vigència dels carnets pendents d'expedir, ja siga per la superació de les corresponents proves realitzades amb antelació a l'entrada en vigor d'esta resolució, o per sol·licitud de duplicat, s'ajustarà al que disposa l'apartat 2 del número primer d'esta resolució. En cas contrari, s'entendrà que els resulta d'aplicació el que disposa la regla tercera de la present disposició transitòria.
  
DISPOSICIÓ ADDICIONAL
  
Continuarà sent d'aplicació als carnets de taxista de l'Àrea de Prestació Conjunta de València el que disposa l'annex V de la Resolució de 30 de març de 1998, de la Direcció General de Transports, per la qual s'establixen les bases de les proves per a l'obtenció del carnet de conductor de taxi, amb excepció del que disposa la lletra A) i els apartats B.2 i B.3 de la lletra B) del citat annex.
  
DISPOSICIÓ FINAL
  
Esta resolució entrarà en vigor l'endemà de la publicació en el Diari Oficial de la Generalitat Valenciana.